**Α΄ ΕΠΕΙΣΟΔΙΟ**

**ΕΒΔΟΜΗ ΕΝΟΤΗΤΑ (στίχοι 162-277)**

**ΕΡΜΗΝΕΥΤΙΚΗ ΠΡΟΣΕΓΓΙΣΗ**

Η ενότητα αυτή διακρίνεται σε δύο επιμέρους θεματικές ενότητες. Η πρώτη (στίχοι 162-223) περιλαμβάνει το διάγγελμα του Κρέοντα, σύμφωνα με το οποίο ο νέος βασιλιάς απευθύνει στο χορό τις προγραμματικές του αρχές και αναγγέλλει την απαγόρευση της ταφής του Πολυνείκη. Ειδικότερα, οι στίχοι 211-222 συνθέτουν μια σύντομη στιχομυθία ανάμεσα στον Κρέοντα και τον Κορυφαίο του χορού.

Η δεύτερη θεματική ενότητα (στίχοι 223-277) περιλαμβάνει το μονόλογο του Φύλακα και την ανακοίνωση της είδησης της ταφής του Πολυνείκη στον Κρέοντα. ακολουθεί ο δεύτερος μονόλογος του Φύλακα.

Στους στίχους 278-279 ο χορός εξετάζει το ενδεχόμενο της θεϊκής παρέμβασης στο έργο της ταφής.

**Α΄ ΘΕΜΑΤΙΚΗ ΕΝΟΤΗΤΑ**

Μετά το τραγούδι του χορού, στη σκηνή εμφανίζεται ο Κρέοντας από τη μεσαία πύλη των ανακτόρων. Φορά μεγαλοπρεπή βασιλική στολή και φέρει τα σύμβολα της εξουσίας του, το σκήπτρο και το στέμμα. Συνοδεύεται από δύο δορυφόρους ή κήρυκες και βαδίζει με μεγαλοπρέπεια.

 Ο λόγος που εκφωνεί ο Κρέοντας διαρθρώνεται με τον ακόλουθο τρόπο :

α) ΕΙΣΑΓΩΓΗ (στίχοι 162-174)

 Ο Κρέοντας προσπαθώντας να φανεί ευσεβής, αποδίδει τη σωτηρία της πόλης στους θεούς. Η μεταφορά που παριστάνει την πόλη σαν πλοίο που κλυδωνίζεται αποτελεί κοινό τόπο στην αρχαία λογοτεχνία. Πρώτος την εισήγαγε στην ποίησή του ο Αλκαίος. Ο νέος άρχοντας δικαιολογεί την πρόσκληση των Θηβαίων γερόντων, χωριστά από τους άλλους πολίτες και τονίζει την αφοσίωσή τους στο Λάιο, στον Οιδίποδα και στους γιους του τελευταίου (στίχοι 162-169). Με τον τρόπο αυτό, προσπαθεί να κερδίσει την εύνοια του χορού. Ο Κρέοντας προσπαθεί να υποβάλει στο χορό την πεποίθηση ότι ανέβηκε στο θρόνο με νόμιμο τρόπο, σύμφωνα με το θεσμό της κληρονομικής βασιλείας (στίχοι 170-174). Είναι ο πλησιέστερος συγγενής των γιων του Οιδίποδα που αλληλοεξοντώθηκαν. Σύμφωνα με άλλη εκδοχή του μύθου, την οποία δεν υιοθετεί ο ποιητής, ο Ετεοκλής είχε γιο το Λαοδάμαντα και ο Πολυνείκης το Θέρσανδρο.

β) ΔΙΑΚΗΡΥΞΗ ΠΟΛΙΤΙΚΗΣ ΦΙΛΟΣΟΦΙΑΣ (στίχοι 175-191)

 Ο Κρέοντας παρουσιάζει τις πολιτικές του αρχές και διακηρύσσει ότι αυτές θα ακολουθήσει στη διακυβέρνηση της πολιτείας. Πρεσβεύει μια άποψη με διαχρονική ισχύ, σύμφωνα με την οποία η ψυχή, το φρόνημα και η γνώμη ενός άνδρα δοκιμάζονται όταν αυτός αναλάβει την εξουσία και το νόμο (στίχοι 175-177). Ο ποιητής με την έννοια «ψυχή» αναφέρεται στο ήθος του άνδρα, με την έννοια «φρόνημα» στην ικανότητά του να χειρίζεται με γενναιότητα τα ζητήματα του κράτους και με την έννοια γνώμη στην πολιτική του κρίση. Σε αυτό το σημείο ο ποιητής παραφράζει τη ρήση του σοφού Βίαντα: «αρχή άνδρα δείκνυσι». Κατά τη γνώμη του Κρέοντα, ο ηγέτης πρέπει να διακρίνεται για την παρρησία (στίχοι 178-181) και για την αγάπη του για την πατρίδα, την οποία τοποθετεί πάνω από φίλους και συγγενείς (στίχοι 182-183). Δεσμεύεται δημόσια με όρκο ότι θα ακολουθήσει τις αρχές που παρουσίασε κατά τη διάρκεια της διακυβέρνησής του. Ο ίδιος δηλώνει ότι δεν θα έκανε ποτέ φίλο του τον εχθρό της πατρίδας, κάνοντας σαφή υπαινιγμό στον Πολυνείκη. Ταυτόχρονα προετοιμάζει το χορό για την ανακοίνωση του κηρύγματος που αφορά τα δύο αδέλφια.

γ) ΑΝΑΚΟΙΝΩΣΗ ΤΟΥ ΔΙΑΤΑΓΜΑΤΟΣ ΓΙΑ ΤΗ ΜΕΤΑΧΕΙΡΙΣΗ ΤΩΝ ΔΥΟ ΝΕΚΡΩΝ ΑΔΕΛΦΩΝ (στίχοι 192-206)

 Ο Ετεοκλής, που χάθηκε στην προσπάθειά του να υπερασπιστεί την πατρίδα του, ενταφιάστηκε με όλες τις νεκρικές τιμές, ενώ για τον Πολυνείκη απαγορεύτηκε η ταφή και η προσφορά των καθιερωμένων τιμών, γιατί υπήρξε εχθρός και προδότης της πατρίδας. Το κήρυγμα του Κρέοντα, που έχει ήδη γίνει γνωστό στους θεατές από τον πρόλογο, επαναλαμβάνεται από τον ίδιο το βασιλιά και έτσι αποκτά ιδιαίτερη βαρύτητα. Το κήρυγμα και το έντονο ύφος του Κρέοντα αποκαλύπτουν τη μονομέρεια του χαρακτήρα του, την εγωιστική και αυταρχική του φύση. Βαθμιαία, διαψεύδεται η εικόνα του ευσεβούς και δίκαιου ηγέτη, αφού παραβιάζει το θεϊκό νόμο και διαπράττει ύβρη.

δ) ΑΝΑΚΕΦΑΛΑΙΩΣΗ ΚΑΙ ΔΙΑΒΕΒΑΙΩΣΗ ΤΩΝ ΠΡΟΘΕΣΕΩΝ ΤΟΥ ΒΑΣΙΛΙΑ ΝΑ ΤΗΡΗΣΕΙ ΤΙΣ ΑΡΧΕΣ ΠΟΥ ΕΞΕΘΕΣΕ (στίχοι 207-210)

 Η ανακεφαλαίωση των αρχών του Κρέοντα κλείνει με ρητορική υπερβολή. Στη σύντομη στιχομυθία ανάμεσα στον Κρέοντα και στο χορό (στίχοι 211-222) πρέπει να τονιστούν τα εξής σημεία:

α) Ο χορός αναγνωρίζει την απεριόριστη δύναμη και εξουσία του Κρέοντα, αλλά επιφυλάσσει ψυχρή υποδοχή στο διάταγμά του για τον Πολυνείκη.

β) Ο Κρέοντας επιθυμεί να τον στηρίξει ο χορός στην απόφασή του.

γ) Ο χορός δεν προσφέρει την αμέριστη συμπαράστασή του στον Κρέοντα, αλλά του προσφέρει την ανοχή του. Η θέση που παίρνει ο χορός ενέχει σκοπιμότητα. Ο ποιητής δεν βάζει το χορό να υποστηρίξει τη στάση της Αντιγόνης και τη φιλοσοφία της γιατί η ηρωίδα πρέπει να δράσει μόνη.

δ) Αποκαλυπτική του ήθους του Κρέοντα είναι η αναζήτηση των πιθανών δραστών στο κέρδος και αποτελεί τραγική ειρωνεία, καθώς οι θεατές γνωρίζουν ότι η Αντιγόνη κινήθηκε από αγάπη και αφοσίωση προς τον αδελφό της. Η στάση αυτή προδίδει την καχυποψία και την ανασφάλεια του Κρέοντα, πάγια γνωρίσματα των τυράννων.

##### **ΠΡΟΤΕΙΝΟΜΕΝΕΣ ΕΡΩΤΗΣΕΙΣ**

1. Από ποιο σημείο βγαίνει ο Κρέοντας στη σκηνή; Να περιγράψετε την εξωτερική του εμφάνιση.
2. Ποια εντύπωση προκαλεί, κατά τη γνώμη σας, η όλη παρουσία του Κρέοντα στο χορό και στους θεατές;
3. Ποιες επισημάνσεις κάνει ο Κρέοντας στην αρχή του λόγου του και πού αποβλέπει;
4. Ποιες αρετές του ηγέτη τονίζει ιδιαίτερα στις προγραμματικές του δηλώσεις ο Κρέοντας ως απαραίτητες για την άσκηση εξουσίας;
5. Ποια αξία θεωρεί σπουδαιότερη απ’ όλες για τους πολίτες στις προγραμματικές του δηλώσεις ο Κρέοντας και πώς τη δικαιολογεί;
6. Ποιες είναι οι αποφάσεις του Κρέοντα για τα δύο νεκρά αδέλφια και με ποια επιχειρήματα τις στηρίζει;
7. Ποια είναι η πρώτη εντύπωση που αποκτά κανείς ακούγοντας το λόγο του Κρέοντα;
8. Ο Χορός συμφωνεί και επιδοκιμάζει τις αποφάσεις του Κρέοντα ή όχι; Να δικαιολογήσετε την απάντησή σας.

###### **Β΄ ΘΕΜΑΤΙΚΗ ΕΝΟΤΗΤΑ**

Ο Φύλακας μπαίνει στη σκηνή από την αριστερή πάροδο, αφού έρχεται από τους αγρούς. Είναι έντρομος και έχει έρθει για να αναγγείλει όσα συνέβησαν και σχετίζονται με τη συμβολική ταφή του Πολυνείκη. Πρόκειται για έναν απλοϊκό και αφελή τύπο. Αυτό άλλωστε δείχνει και η φλυαρία του, με την οποία περιγράφει τις εσωτερικές του αμφιταλαντεύσεις. Χαρακτηριστικός της απλοϊκότητας και της αφέλειας του Φύλακα είναι ο εσωτερικός διάλογος με την ψυχή του (στίχοι 227-230). Ανησυχεί για την τύχη του και με μοιρολατρική διάθεση εκφράζει την ελπίδα πως δεν θα πάθει τίποτα περισσότερο απ’ το πεπρωμένο.

Στο σύντομο διάλογο που ακολουθεί ανάμεσα στον Κρέοντα και στο Φύλακα (στίχοι 237-249) ο Φύλακας καταφεύγει σε ακατάσχετη φλυαρία, σε αοριστολογίες και υπεκφυγές, γεγονός που προκαλεί την αγανάκτηση και την οργή του βασιλιά. Ταυτόχρονα, το ενδιαφέρον των θεατών εντείνεται.

Αξίζει να σημειωθεί ότι ο Φύλακας σπεύδει να δηλώσει ότι δεν έχει καμία σχέση με το συμβάν, ενώ ακόμη δεν έχει αποκαλύψει περί τίνος πρόκειται (στίχοι 238-240)

Ύστερα από πιέσεις του Κρέοντα, ο Φύλακας ξεστομίζει επιτέλους την τρομερή είδηση, δηλαδή αποκαλύπτει ότι κάποιος έθαψε το νεκρό. Η αποκάλυψη της είδησης (στίχοι 245-247) συντελεί στη δραστική προώθηση του μύθου.

Η λιτή ερώτηση «τι λες;» αποτυπώνει την έκπληξη και την ταραχή του Κρέοντα. Απορεί με την τόλμη του άνδρα που διέπραξε την ταφή. Οι θεατές, που γνωρίζουν ότι ο δράστης είναι γυναίκα, αντιλαμβάνονται την τραγική ειρωνεία.

Στους στίχους 249-277 κυριαρχεί η μακρά αφήγηση του Φύλακα, που μεταφέρει τα εξωσκηνικά γεγονότα. Ο σκηνικός χώρος νεκρώνεται, αλλά η φαντασία των θεατών αναπλάθει τις διαδοχικές σκηνές, τα ίχνη της ταφής, τη σύγκρουση των Φυλάκων και τη θεοδικία καθώς και την κλήρωση του αγγελιαφόρου μετά από κοινή απόφαση.

Ο Φύλακας προσπαθεί να δικαιολογήσει την άγνοιά του για το δράστη και τον τρόπο της ταφής, προσδίδοντας στο συμβάν υπερφυσική διάσταση. Κρίνει λοιπόν απαραίτητο, να αναφέρει στον Κρέοντα ορισμένες λεπτομέρειες σχετικές με την ταφή του Πολυνείκη (στίχοι 249-258):

α) Το έδαφος δεν ήταν σκαμμένο από τσαπί, ούτε υπήρχε σωρός χώματος.

β) Δεν υπήρχαν ίχνη από τροχούς άμαξας.

γ) Ο δράστης δεν είχε αφήσει κανένα σημάδι

δ) Ο νεκρός δεν ήταν κανονικά θαμμένος, αλλά σκεπασμένος με λεπτή σκόνη

ε) Δεν υπήρχαν ίχνη θηρίου ή σκυλιού που να είχε κατασπαράξει το πτώμα.

Ο Φύλακας, με έμμεσο τρόπο, διατυπώνει την άποψη ότι όλα συνέβησαν ύστερα από θεϊκή παρέμβαση. Δεν είναι σαφές πότε εγκαταστάθηκε η φρουρά (στίχοι 253-254). Αν η εγκατάσταση της φρουράς έγινε το προηγούμενο βράδυ, τότε οι Φύλακες φέρουν ευθύνη και βρίσκονται εκτεθειμένοι. Αν όμως, οι Φύλακες εγκαταστάθηκαν νωρίς το πρωί, η Αντιγόνη μπορεί να είχε θάψει τον Πολυνείκη προτού εγκατασταθεί η φρουρά.

Ουσιαστικά, πρόκειται για συμβολική ταφή. Σύμφωνα με τις συνήθειες της εποχής, όποιος συναντούσε άταφο σώμα έπρεπε να ρίξει επάνω του έστω και λίγη σκόνη για να αποφευχθεί το μίασμα.

Η σύγκρουση των Φυλάκων (στίχοι 259-263) είναι χαρακτηριστική του ήθους τους. Προσπαθούν να απαλλαγούν, μεταφέροντας την ευθύνη ο ένας στον άλλο. Παρουσιάζονται πρόθυμοι να καταφύγουν σε ένα πανάρχαιο είδος θεοδικίας προκειμένου να αποκαλυφθεί η αλήθεια (στίχοι 264-267). Με κλήρωση επιλέγεται ο αγγελιαφόρος της είδησης στον Κρέοντα.

Η σκηνή του Φύλακα αποτελεί κοσμικό στοιχείο μέσα στην τραγωδία. Ο Φύλακας συνιστά μια κωμική μορφή, με την οποία ο ποιητής επιθυμεί να προσδώσει ένα στιγμιαίο χαλάρωμα στην εξέλιξη της τραγωδίας. Πέρα όμως από αυτό, ο Φύλακας ανακοινώνοντας την είδηση της ταφής του Πολυνείκη, γεγονός που πλήττει το κύρος του Κρέοντα και αμφισβητεί τις πολιτικές εξαγγελίες του άρχοντα, προωθεί δραστικά την εξέλιξη του μύθου.

**ΠΡΟΤΕΙΝΟΜΕΝΕΣ ΕΡΩΤΗΣΕΙΣ**

1. α) Από ποιο σημείο του θεάτρου εισέρχεται ο Φύλακας στη σκηνή;

 β) Να σκιαγραφήσετε την προσωπικότητά του, όπως προκύπτει από το κείμενο.

2. Ο Κρέοντας φαίνεται να αγανακτεί με το Φύλακα. Να εξηγήσετε το λόγο.

3. Γιατί ο Φύλακας διστάζει να ανακοινώσει την είδηση που έφερε για τον Κρέοντα;

4. Ποιες λεπτομέρειες σχετικά με την ταφή του Πολυνείκη θεωρεί ο Φύλακας αναγκαίο να αναφέρει στον Κρέοντα; Να τις σημειώσετε επιγραμματικά και να εξηγήσετε τι θέλει να πετύχει κυρίως με τη μακροσκελή του αφήγηση.

5. Να συγκεντρώσετε πληροφορίες και στοιχεία από το κείμενο και να περιγράψετε το ήθος του Φύλακα. Ποια αίσθηση προκαλεί στους θεατές η παρουσία του στη σκηνή;

6. Ποια σημασία έχει για το κύρος του Κρέοντα ως αρχηγού της πόλης η είδηση της ταφής του Πολυνείκη και πώς τη δέχεται ο ίδιος;